Leuven

**Leuven** (francuski: *Louvain*, njemački: *Löwen*) je grad i općina od 101,032 stanovnika u sredini Belgije u flandrijskoj Provinciji Flamanski Brabant.
On je i administrativni centar Arondismana Leuven
## Geografija
Leuven se prostire duž rijeke Dijle i kanalu do Scheldte, udaljen 25 km istočno od Bruxellesa
## Historija

 
Leuven je niknuo u 9. vijeku pored utvrde koju je izgradio njemački car Arnulf Karantanski protiv Normana.
Prvi put je dokumentiran 891 kad se u septembru kod njega odvila Bitka kod Leuvena.

Na važnosti je dobio u 11. vijeku kad je postao rezidencija grofova od Leuvena, a nakon 1190. brabantskih vojvoda.
Za srednjeg vijeka prosperirao je kao poznati tkalački centar, tako da je u 14. vijeku izrastao u jedan od najvećih evropskih gradova.

Tad su započeli sukobi između građana-zanatlija i plemstva koji su kulminirali 1379.kad je 17 plemića pobijeno u gradskoj vijećnici

To je ponukalo vojvodu na osvetu, sukob je završio 1383. porazom i predajom građana. Ubrzo nakon toga grad je propao, jer su brojni tkalci pobjegli u Flandriju i Englesku. 
Vojvoda je preselio svoju rezidenciju u Vilvoorde, a Bruxelles je zamijenio Leuven kao prijestolnica Brabantskog vojvodstva. 
Ono što je izgubio u trgovini, Leuven je djelomično povratio kao obrazovni centar, kad je 1425. osnovan Katolički univerzitet, kao prvi u Niskim Zemljama. 

Leuven je pretrpio znatnu štetu i za Prvog i Drugog svjetskog rata. Za vrijeme njemačke invazije 1914. izgorjela je slavna univerzitetska biblioteka i palača tkalačkog ceha 1193.

Nakon uvođenja francuskog jezika u nastavu na Katoličkom univerzitetu, došlo je do niza studentskih demonstracija što je 1970. 
dovelo je do pravne podjele univerziteta na flamanski i francuski dio. 
Tokom sljedeće dekade francuski dio univeziteta preselilo se u obližnji, novo osnovani grad Louvain-la-Neuve.

Počevši od kraja 20. vijeka Leuven se sve više pretvara u spavaonicu brojnih ljudi koji rade u Bruxellesu.
Ali je još uvijek snažan centar kulture i obrazovanja.

## Znamenitosti

Trokatna gradska vijećnica jedan je od najbogatijih i najdetaljnijih primjera gotičke arhitekture, koju je između 1448. - 1463. podigao arhitekt Matthijs de Layens.
Crkva sv. Petra, podignuta početkom 11. vijeka, dva puta je rušena prije nego što je obnovljena kao gotička građevina]] (1425.-97), ponovno je oštećena u oba svjetska rata. U enterijeru crkve nalaze se dvije lijepe slike Dierica Boutsa i brojni predmeti za euharistiju (kaleži, 
svjećnaci) rad Quentina Massysa.

Ostale značajne srednjovjekovne građevine su; nekadašnja palača ceha trgovaca, crkve; sv. Gertrude, sv. Kvintina, sv. Mihaela i sv. Jakova, dva samostana i beginaž (azil za redovnice laikinje) sa crkvom iz 1305.
U nedalekom Heverleeu nalazi se dvorac Arenberg iz 16. vijeka.

## Privreda

Leuven je grad kemijske, prehrambene, mašinske i industrije kože i obuće.
Poznat je po pivu, Stella Artois koje proizvodi istoimena pivovara i malim livnicama koje proizvode zvona za crkve.

Okolica je bogat poljoprivredni kraj pa je poznat kao veliko tržište za poljoprivredne proizvode.

## Pobratimski gradovi
Leuven ima ugovore o prijateljstvu sa slijedećim gradovima;
*  Cristian, Rumunjska
*  Krakov, Poljska
*  Louvain-la-Neuve, Belgija
*  Lüdenscheid, Njemačka
*  Rennes, Francuska
*  's-Hertogenbosch, Nizozemska
## Reference

## Vanjske veze

*''Leuven'' (službene stranice)